Hér sést vel hve mikið hefur farið undan undirstöðunum . Mynd / Ingibjörg Eiríksdóttir Brúnni yfir Eldvatn hjá Ásum var lokað í dag vegna þess hvað aurflóðið úr Skaftárjökli hefur grafið mikið undan brúnni . Bændur telja að sveitin verði lengi að jafna sig eftir hlaupið og að sandfok komi til með að aukast á svæðinu að því loknu . Töluverðar skemmdir hafa orðið á brúm , túnum og vegum vegna Skaftárhlaupsins . Tekist hefur að halda þjóðvegi 1 opnum þrátt fyrir að vatn hafi víða flætt beggja vegna við hann síðan í gær . Gröfur hafa verið notaðar til þess að reisa varnargarða í von um að beina flóðvatninu frá hringveginum . Brúin yfir Eldvatn hjá Ásum . Mynd / Ingibjörg Eiríksdóttir Beljandi fljót hefur dunið á brúm . Áin hefur flætt yfir brúargólfið og grafið undan stöplum . Þá var brúnni yfir Eldvatn við Ása lokað um þrjúleytið í dag . Grafið hefur mikið undan eystri stólpa brúarinnar og var hætta tekin að myndast . Brúin er bæði lokuð akandi og gangandi vegfarendum og verður hún að öllum líkindum lokuð næstu daga . Á meðan er hægt að aka Hrífunesveginn . Bændur á svæðinu hafa fylgst vel með því hvernig flóðið hefur leikið brýrnar . Tún eru víða illa farin og á nokkrum þeirra hafa myndast hálfgerð stöðuvötn . „ Þetta land verður lengi að jafna sig náttúrulega . Svo er endalaust fok úr þessu líka , “ segir Gísli Halldór Magnússon bóndi á Ytri-Ásum . Mikill leir berst með flóðinu og eiga bændur von á að þurfa að glíma við afleiðingarnar næstu árin . „ Það er búið að vera alltaf síðan að þetta fór að byrja að koma þetta helvítis sandfok . Þetta er alveg drepandi , “ segir Oddsteinn Kristjánsson bóndi í Hvammi . Vísir hvetur lesendur til að halda sig við málefnalega umræðu . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .